
Az ötéves kori logopédiai szűrések hazai gyakorlatának vizsgálata

kulcsszavak: logopédia, szűrés, diagnosztika, SZÓL-E?
Hazánkban rendelet szabályozza a kötelező logopédiai szűréseket. Ötéves korban a beszédartikuláció és az írott nyelvi készültség mérése áll a fókuszban, melynek eszközeként a logopédiai protokoll (Torda, 2015), illetve a diagnosztikai kézikönyv (Gereben et al., 2012) a SZÓL-E? szűrőeljárást (Kas et al., 2012) nevezi meg. Ez, mint országosan egységes iránymutatás biztosíthatja, hogy minden gyermek a területi elhelyezkedésétől és a szakember személyétől függetlenül is ugyanolyan diagnosztikus ellátásban részesülhessen, ami megalapozza a későbbi esetleges terápiás javaslatát.
Kutatásom fő célja az volt, hogy feltárjam az ötéves korban alkalmazott logopédiai szűrés hazai rendszerét, alkalmazott eszközeit, valamint az ehhez kapcsolódó belső szabályozásokat. A vizsgálati mintát a magyarországi pedagógiai szakszolgálatok munkacsoport-vezetői, munkaközösség-vezetői képezték. A kutatás módszere félig strukturált interjú volt, melyeket telefonon vagy online videohívás keretében valósítottam meg. Összesen 74 interjút készítettem, amely 83 járás gyakorlatát mutatja be.
Az eredmények tekintetében megállapítható, hogy a szűréshez használt eszköz(ök) alkalmazása területi eltéréseket mutat. A szűrési folyamat belső szabályozásában sincs országos egységesség, megyei szinten is alig. Járási szinten találhatók jellemzően íratlan, helyenként írott protokollok. A legmegosztóbb eredmények a sajátos nevelési igényű óvodások szűrésével kapcsolatban születettek. A kutatásom célja volt továbbá olyan jó gyakorlatok gyűjtése és bemutatása, amelyek mintául szolgálhatnak a szakembereknek, és egyes lépésekben egységesíthetik a hazai szűrési és diagnosztikus gyakorlatot a gördülékenyebb és hatékonyabb ellátás érdekében. A dolgozatomban négy ilyen gyakorlatot mutatok be.
Kutatásom olyan országos szintű szűrőeszköz-használatot összegez és szűrési gyakorlatot mutat be részletesen, mely hiánypótlónak számít. Az eredmények jelentősek lehetnek az ötéveskori logopédiai szűrési gyakorlat szemléletének módosításában, ami a feltárt jelentős területi eltérések miatt szükséges lenne.



